অভিনেতা সিদ্ধাৰ্থ শুক্লাৰ বিগত ৫ দিন পূৰ্বে মৃত্যু হৈছে। অভিনেতা সিদ্ধাৰ্থ শুক্লাৰ মৃত্যুৱে কেৱল তেওঁৰ ঘনিষ্ঠ আৰু প্ৰিয়জনক বিচলিত কৰাই নহয়, সমগ্ৰ টেলিভিশন উদ্যোগটোকো হতবাক কৰি তুলিছে। অভিনেতাজনৰ অকাল মৃত্যুত বহুতো অনুৰাগী ভাগি পৰিছে। সিদ্ধাৰ্থৰ বন্ধুবৰ্গ আৰু প্ৰিয়জনে তেওঁৰ পৰিয়ালৰ বাবে নিৰন্তৰ প্ৰাৰ্থনা কৰি আছে। ইপিনে, সিদ্ধাৰ্থৰ মৃত্যুৰ কাৰণ সম্পৰ্কে তেওঁৰ পৰিয়াল আৰু আৰক্ষীৰ তৰফৰ পৰা কোনো বিবৃতি জাৰি কৰা হোৱা নাই।
সিদ্ধাৰ্থ শুক্লাৰ মৃত্যুৰ পিছত প্ৰাৰম্ভিক অনুসন্ধানৰ ওপৰত আধাৰিত কৰি, তেওঁৰ মৃত্যু হৃদৰোগৰ বাবে হোৱা বুলি জানিব পৰা গৈছিল। লগতে মৰণোত্তৰ পৰীক্ষাৰ প্ৰতিবেদন সংৰক্ষিত কৰি ৰখা হৈছিল। কিয়নো, আৰক্ষী আৰু ফৰেনচিক দলে এই বিষয়টোত কোনো অৱহেলা কৰিব নিবিচাৰে। সেয়েহে, ইয়াৰ পুংখানুপুংখ অনুসন্ধানৰ পিছতহে এক নিৰ্ণায়ক বিবৃতি জাৰী কৰা হ'ব বুলি আৰক্ষীৰ তৰফৰ পৰা জানিবলৈ দিয়ে।
